1.Introducere

Europa se confruntă din ce în ce mai mult cu efectele dramatice ale cutremurelor și fenomenelor meteorologice extreme intense și imprevizibile, soldate cu pierderi de vieți omenești și cu distrugerea bunurilor materiale și a patrimoniului cultural. Acestea au avut un impact tragic asupra vieții oamenilor și asupra mijloacelor de subzistență. Națiunile Europei au decis să construiască Uniunea Europeană (UE) pentru a-și promova binele comun și pentru a face față adversităților împreună, fiecare dintre ele devenind mai puternică prin unitate și solidaritate. O Europă care protejează trebuie să dispună de mijloace pentru a reacționa în mod decisiv.

Schimbările climatice amplifică impactul fenomenelor meteorologice extreme în Europa și în întreaga lume . Principalele tendințe ilustrează modul în care schimbările climatice contribuie la creșterea intensității incendiilor forestiere și la prelungirea sezonului incendiilor forestiere din sudul Europei, la extinderea zonelor expuse la incendii către nord, precum și la creșterea numărului de furtuni și a riscului de inundații . Începând din 1980, pe lângă pierderile de vieți omenești, statele membre ale UE au pierdut peste 360 de miliarde EUR din cauza fenomenelor meteorologice și climatice extreme . În același timp, evenimentele extreme precum incendiile forestiere agravează și schimbările climatice prin creșterea emisiilor de gaze cu efect de seră .

În 2017 s-au produs numeroase dezastre. În total, peste 200 de persoane au fost ucise de dezastre naturale în Europa în 2017 . Recent, cicloanele tropicale au afectat grav regiunile ultraperiferice ale UE și teritoriile europene de peste mări din Caraibe. Uraganul Ophelia a provocat viituri în Irlanda și în Regatul Unit și a afectat regiuni întinse din nord-vestul Europei. Ca urmare a valurilor de căldură intensă, furtuni puternice cu efecte mortale au lovit Europa Centrală în această vară.

Mai presus de toate, în 2017 s-a produs o serie dezastruoasă de incendii forestiere. Au fost distruse peste un milion de hectare de pădure, reprezentând aproape triplul mediei din UE pe o perioadă de cinci ani, din care jumătate doar în Portugalia. Aceasta reprezintă o zonă de patru ori mai mare decât suprafața Luxemburgului sau de peste zece ori mai mare decât suprafața Berlinului. Mulți oameni și-au pierdut viața în condiții tragice. Numai în Portugalia, peste 100 de persoane au murit în perioada iunie-octombrie. Incendiile au provocat distrugeri considerabile de bunuri și au avut un impact major asupra economiei, inclusiv asupra infrastructurii rețelelor, a întreprinderilor (comerciale și industriale) și a activităților agricole și forestiere. Numai în Portugalia, daunele economice directe produse de incendiile forestiere din perioada iunie-septembrie sunt estimate la aproximativ 600 de milioane EUR, ceea ce reprezintă 0,34 % din venitul național brut al Portugaliei. Incendiile forestiere încep să afecteze și regiuni noi: în 2017 a fost cazul Irlandei și al Groenlandei.

În ultimii doi ani s-au înregistrat, de asemenea, daune semnificative provocate de cutremure. Cutremurul major care a lovit centrul Italiei în august 2016 a fost urmat de alte trei seisme puternice în lunile următoare. S-au raportat 290 de decese; orașele și patrimoniul cultural din regiunile Umbria, Lazio și Marche au fost devastate, iar activitatea economică a fost grav afectată. La începutul acestei veri, insula grecească Kos, precum și regiunile învecinate din Turcia au fost lovite de un cutremur care a provocat mai multe decese, sute de răniți și o perturbare considerabilă a economiei dependente în mare măsură de turism.

Pe lângă aceste dezastre ecologice, Europa a fost lovită de incidente teroriste cu numeroase victime, inclusiv un număr mare de cazuri de arsuri complexe care au necesitat atenție imediată. În plus, virusurile Ebola și Zika au readus în atenție riscul de epidemii și situații de urgență în materie de sănătate.

Europa nu este singura afectată. Incidente similare din întreaga lume urmează tendințe de înrăutățire similare: statul California a fost afectat în acest an de incendii forestiere succesive de intensitate majoră, care au ars peste 200 de mii de hectare, reprezentând mai mult decât dublul mediei naționale pe o perioadă de cinci ani ; în Brazilia, anul 2017 poate fi considerat cel mai cumplit an până în prezent în ceea ce privește incendiile forestiere ; peste jumătate de milion de hectare au fost distruse de incendiile forestiere în Chile în perioada cuprinsă între iulie 2016 și februarie 2017, Uniunea Europeană oferind asistență activă pentru combaterea acestora . În 2017 s-au produs, de asemenea, o serie de inundații devastatoare în Africa și Asia, precum și cutremure distructive în întreaga lume, cu mai multe mișcări seismice mortale în Mexic în luna septembrie, în urma cărora s-au înregistrat peste 270 de victime, zeci de clădiri dărâmate și sute de monumente istorice deteriorate. Cutremurul care a lovit regiunea de frontieră dintre Irak și Iran la 12 noiembrie în acest an a cauzat pierderea a cel puțin 420 de vieți omenești, rănirea a peste 7 000 de persoane și avarierea a mii de locuințe și a patrimoniului cultural și a perturbat considerabil furnizarea serviciilor de bază de alimentare cu apă și electricitate. Chile și Turcia au fost, de asemenea, afectate de cutremure în acest an.

Deoarece provocările noi impun moduri noi de acțiune, prezenta comunicare stabilește modul în care UE poate să răspundă provocării esențiale de a proteja mai bine cetățenii împotriva acestor dezastre. Comunicarea explică modul în care o abordare mai ambițioasă și mai cuprinzătoare poate valorifica anvergura Uniunii Europene pentru un răspuns mai eficient și mai eficace, asigurând, în același timp, utilizarea de către statele membre a tuturor instrumentelor de care dispun pentru prevenirea, pregătirea și răspunsul la dezastre.

2. Răspunsul UE până în prezent

Mecanismul de protecție civilă al Uniunii Europene (UCPM) este pus la dispoziția statelor membre și țărilor terțe, care îl pot activa atunci când sunt afectate de un dezastru, iar capacitățile lor naționale sunt insuficiente. În cadrul acestui mecanism pe bază voluntară, un stat membru sau o țară terță formulează o cerere de asistență prin intermediul Centrului de coordonare a răspunsului la situații de urgență al Comisiei Europene (ERCC), iar celelalte state membre decid dacă fac o ofertă de asistență sau nu. Pentru a asigura un grad de previzibilitate, s-a creat o „Rezervă voluntară de mijloace”. Statele membre furnizează mijloace pe care Comisia le poate solicita, dar nu sunt obligate să ofere asistență. Deseori, statele membre nu sunt în măsură să ofere asistență, în special atunci când mai multe state membre se confruntă cu aceleași dezastre în același timp.

În ultimii ani, schimbările climatice și alte fenomene au diminuat capacitatea statelor membre de a se ajuta reciproc, în contextul în care capacitățile proprii ale fiecărui stat membru și-au atins deseori limitele.

În paralel, stimulentele oferite statelor membre pentru a furniza asistență prin intermediul mecanismului de protecție civilă al Uniunii sunt foarte mici, deoarece bugetul UE finanțează doar o parte din costurile de transport. Cu toate acestea, în majoritatea operațiunilor, nu deplasarea din punctul A în punctul B reprezintă partea costisitoare: costurile de funcționare sunt mult mai mari decât costurile de transport. De exemplu, costurile pentru transportul unui spital de campanie de dimensiuni mari reprezintă doar o mică parte din costurile sale de funcționare, care sunt de aproximativ 6 milioane EUR/lună. De asemenea, un zbor din Franța în Portugalia este ieftin în comparație cu costurile de funcționare a avionului la fața locului timp de mai multe zile. Bugetul UE nu finanțează costurile de funcționare pentru aceste mijloace.

În consecință, mecanismul de protecție civilă al Uniunii adesea nu produce rezultatele scontate. De exemplu, asistența a fost furnizată efectiv în numai 10 cazuri dintre cele 17 cereri referitoare la incendii forestiere din acest an. Uneori, răspunsul a fost prea lent. Acesta a fost, de asemenea, grav afectat de disponibilitatea limitată a avioanelor de stingere a incendiilor și a flotei, fie ca număr, fie ca perioadă de funcționare, în mai multe state membre vizate. Disponibilitatea limitată a avioanelor de stingere a incendiilor este, de asemenea, accentuată de faptul că, având în vedere natura specifică a acestor avioane și costul lor de producție ridicat, acestea nu sunt ușor de găsit pe piață. Aceste circumstanțe au afectat grav eficacitatea capacității relevante angajate în prealabil pentru răspunsul coordonat la nivel european și au demonstrat insuficiența mijloacelor la nivelul UE. De asemenea, demonstrează că stimulentele actuale nu sunt suficiente pentru a construi o capacitate puternică de protecție civilă a UE, care să fie pregătită de utilizare pentru a contribui la răspunsul la dezastre în alte state membre. Pe scurt, dezastrele extinse din acest an au arătat că am atins în prezent, în mod clar, limitele mecanismului de protecție civilă al Uniunii, astfel cum acesta este structurat și funcționează în prezent.

În același timp, este evident că impactul potențial al dezastrelor poate fi redus prin prevenirea eficace: reducerea substanțială a efectelor economice ale inundațiilor grave din Europa Centrală din 2013, în comparație cu evenimentele similare din 2002, poate fi explicată parțial prin măsurile eficace de protecție împotriva inundațiilor și de prevenire a riscurilor introduse începând cu anul 2002 .

Până în prezent, experiența oferă lecții importante:

1. În cazul unor evenimente extreme multiple sau frecvente, precum cele din 2017, este necesară o capacitate suplimentară. De asemenea, utilizarea acesteia trebuie să fie cât mai eficientă posibil.

2. Un mecanism de solidaritate funcțional trebuie să aibă o structură a stimulentelor suficient de solidă, care să încurajeze partajarea mijloacelor de răspuns la nivel transfrontalier.

3. Analiza adecvată a riscurilor și eforturile de prevenire direcționate pe termen scurt și pe termen mai lung, împreună cu o monitorizare eficace, reprezintă bazele pregătirii și răspunsului eficace în caz de dezastru.